Diari Oficial de la Generalitat Valenciana


Sumari del DOGV 5246, del 26-04-2006 (2006/4642)

ORDE de 23 de març de 2006, de la Conselleria de Cultura, Educació i Esport, per la qual es convoquen ajudes per a finançar les activitats de formació de pares i mares d'alumnes realitzades per les confederacions i les federacions d'associacions de pares i mares d'alumnes de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5246

Data del DOGV
:   26-04-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/4642


Data del document
:   23-03-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * suport econòmic
    * parentiu
    * ajuda pública
    * associació
    * alumnat
    * alumne

ORDE de 23 de març de 2006, de la Conselleria de Cultura, Educació i Esport, per la qual es convoquen ajudes per a finançar les activitats de formació de pares i mares d'alumnes realitzades per les confederacions i les federacions d'associacions de pares i mares d'alumnes de la Comunitat Valenciana. [2006/X4642]  
En compliment del compromís adquirit el dia 27 de maig de 1999, amb la firma del Pacte per l'Educació, per a impulsar la participació i millorar la qualitat de l'ensenyança, i considerant els firmants l'interés mutu de fomentar, potenciar i consolidar la formació dels pares i mares d'alumnes de la Comunitat Valenciana, amb el propòsit d'aprofundir en la participació i col·laboració en el funcionament dels centres educatius, i no limitant esta tasca a l'àmbit aïllat del seu propi centre, és necessari potenciar vincles entre associacions de pares i mares d'alumnes per a promocionar activitats que es determinen des de les confederacions i federacions d'associacions de pares i mares d'alumnes de la Comunitat Valenciana, com a organitzacions més representatives en el seu àmbit.  
Entre els objectius determinats en el pacte anteriorment mencionat, va quedar explicitada la necessitat d'establir ajudes que permeten el desenrotllament estatutari de les funcions de les confederacions i federacions d'associacions de pares i mares d'alumnes, a fi de facilitar les seues competències i responsabilitats en l'organització de les seues activitats. L'escola participativa que es pretén per a la Comunitat Valenciana, fa necessari que els pares i les mares de l'alumnat no universitari, obtinguen una formació i assessorament permanent perquè la seua intervenció en la gestió, desenrotllament i control de l'educació siga realment efectiva i de qualitat.  
En compliment d'eixe compromís, la Llei 15/2005, de 26 de desembre, de Pressupostos de la Generalitat Valenciana per a l'exercici 2006, en el programa pressupostari 422.20: .Ensenyança Primària., incorpora la línia T3118000 .Col·laboració en el funcionament i formació de les associacions de pares i mares d'alumnes.. Es tracta d'una línia genèrica, els beneficiaris de la qual són les confederacions i federacions de pares i mares d'alumnes de centres sostinguts amb fons públics, i que té com a finalitat ajudar al funcionament, al foment de la participació i al desenrotllament de les activitats de formació de les confederacions i federacions de pares i mares d'alumnes.  
Amb eixa finalitat i fent ús de les facultats que em conferix l'article 35 de la Llei 5/1983, de 30 de desembre, de Govern Valencià,  
ORDENE  
Primer  
Es convoquen ajudes destinades a subvencionar les activitats de formació de pares i mares d'alumnes i els gastos de funcionament que estes comporten, així com l'assessorament a les associacions de pares i mares d'alumnes, desenvolupades durant l'any 2006, per:  
1. Les confederacions amb seu i àmbit d'activitat a la Comunitat Valenciana.  
2. Les federacions d'associacions de pares i mares d'àmbit territorial provincial i amb seu a la Comunitat Valenciana, que representen en la data de publicació de la present orde, almenys, el 30% de les associacions de pares i mares d'alumnes constituïdes en centres docents públics o el 30% de les associacions de pares i mares d'alumnes constituïdes en centres docents concertats, del seu àmbit territorial, segons les dades que estan en el cens que regula l'Orde de 4 de novembre de 1996, de la Conselleria de Cultura, Educació i Ciència.  
Segon  
L'import global màxim destinat a les ajudes a què es referix la disposició primera de la present orde és de set-cents noranta-sis mil dos-cents quaranta euros (796.240,00 €).  
La quantitat citada s'abonarà a càrrec de la línia de subvenció T3118000 de l'aplicació pressupostària 04.49.97.773.22 de l'exercici econòmic de 2006 i es distribuirà de la manera següent:  
a) Entre les confederacions a què es referix la present orde, cinc-cents noranta-set mil cent huitanta euros (597.180, 00 €).  
b) Entre les federacions especificades en la present orde, cent noranta-nou mil seixanta euros (199.060, 00 €).  
Tercer  
S'aproven les bases per què es regix la present convocatòria (annex I), així com els models continguts en els annexos II, III i IV.  
DISPOSICIONS FINALS  
Primera  
Es delega en la secretaria autonòmica d'Educació de la conselleria de Cultura, Educació i Esport la facultat de concedir estes ajudes, i se l'autoritza a dictar les resolucions oportunes per al desenrotllament i execució d'esta orde.  
Segona  
La present orde produirà efectes des de l'endemà de la publicació en el Diari Oficial de la Generalitat Valenciana.  
D'acord amb els articles 107, 116 i 117 de la Llei de règim jurídic de les administracions públiques i del procediment administratiu comú, i 10, 14 i 46 de la Llei reguladora de la jurisdicció contenciosa administrativa, contra la present orde, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu, en els terminis i davant els òrgans que s'indiquen a continuació:  
a) El recurs de reposició davant la Conselleria de Cultura, Educació i Esport en el termini d'un mes des de l'endemà de la publicació.  
b) El recurs contenciós administratiu davant el Tribunal Superior de Justícia de la Comunitat Valenciana en el termini de dos mesos des de l'endemà de la publicació.  
València, 23 de març de 2006  
El conseller de Cultura, Educació i Esport,  
ALEJANDRO FONT DE MORA TURÓN  
ANNEX I  
Bases de la convocatòria d'ajudes  
Primera. Objecte de les ajudes  
L'objecte de les ajudes és impulsar el funcionament, així com fomentar la participació i el desenrotllament de les activitats de formació de confederacions i federacions de pares i mares d'alumnes a què es referix l'article 5 del Decret 126/1986, de 20 d'octubre del Govern Valencià.  
Queden compreses les activitats efectuades durant l'any 2006, fins al terme concedit per a la justificació dels gastos de les activitats previstes en els respectius projectes.  
Segona. Sol·licitants  
Podran sol·licitar les ajudes les confederacions i federacions d'associacions de pares i mares d'alumnes a què es referix l'apartat primer de la present orde, que reunisquen els requisits següents:  
a) Tindre establida la seu i l'àmbit d'activitat a la Comunitat Valenciana.  
b) Estar inscrites en el cens de confederacions, federacions i associacions de mares i pares d'alumnes de centres docents no universitaris de la Comunitat Valenciana, d'acord amb l'Orde de 4 de novembre de 1996, en la data que es publique esta orde en el DOGV.  
c) En el cas de les confederacions, estar integrades únicament per federacions d'associacions de pares i mares d'alumnes legalment constituïdes i inscrites en el cens.  
d) En el cas de les federacions, estar integrades únicament per associacions de pares i mares d'alumnes legalment constituïdes i inscrites en el cens i que representen en la data de publicació de la present orde, almenys, el 30% de les associacions de pares i mares d'alumnes constituïdes en centres docents públics o el 30% de les associacions de pares i mares d'alumnes constituïdes en centres docents concertats, del seu àmbit territorial, segons les dades que estan en el cens que regula l'Orde de 4 de novembre de 1996, de la Conselleria de Cultura, Educació i Ciència.  
Els sol·licitants s'hauran d'atindre al que disposa l'article 13 de la Llei 38/2003, de 17 de novembre, general de subvencions (BOE de 18.11.2003).  
Tercera. Òrgans competents   
La gestió de les ajudes per a finançar activitats de formació de pares i mares d'alumnes realitzades per confederacions i federacions de pares i mares d'alumnes de la Comunitat Valenciana correspondrà a la Secretaria Autonòmica d'Educació, sent competent per a l'ordenació i instrucció dels expedients de concessió el Servici de Relacions Institucionals i Participació Social.  
L'òrgan competent per a l'atorgament de les ajudes serà la Secretaria Autonòmica d'Educació.  
Quarta. Sol·licituds i documentació  
Les sol·licituds, dirigides a la Secretaria Autonòmica d'Educació, podran presentar-se en el registre general de la Conselleria de Cultura, Educació i Esport, situat a l'avinguda de Campanar, núm. 32, de València (46199), en el registre de les direccions territorials de Cultura, Educació i Esport, o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
La presentació de les sol·licituds en les oficines de correus haurà d'ajustar-se als requisits establits en l'article 31 del Reial Decret 1.829/1999, de 3 de desembre, pel qual s'aprova el reglament pel qual es regula la prestació de servicis postals, en desenrotllament de la Llei 24/1998, de 13 de juliol, del servici postal universal i de liberalització dels servicis postals.  
Si la sol·licitud es presenta en algun dels registres no pertanyents a la Conselleria de Cultura, Educació i Esport, es comunicarà per fax al número 352 561 602 o telegrama al Servici de Relacions Institucionals i Participació Social d'esta Conselleria l'endemà de la presentació.  
A la sol·licitud, segons el model oficial que figura com a annex II, s'adjuntarà la documentació següent:  
1. Projecte d'activitats per al qual se sol·licita l'ajuda i pressupost de finançament.  
2. Certificat, emés per l'òrgan competent de la confederació o federació, de l'acord que acredita la representació de la persona firmant de la sol·licitud.  
3. Certificat que no s'ha produït cap modificació respecte als assentaments practicats en el cens que regula l'Orde de 4 de novembre de 1996, de la Conselleria de Cultura, Educació i Ciència.  
4. Documents que acrediten estar al corrent de les seues obligacions tributàries i enfront de la Seguretat Social, en els termes que establixen els articles 13 a 16 del Reial Decret 1098/2001 de 12 d'octubre (BOE núm. 257 de 26 d'octubre del 2001), aportant la documentació següent:  
4.1. Certificat de la Seguretat Social, d'estar al corrent o exempta de les obligacions de seguretat social.  
4.2. Certificat de l'Agència Tributària, d'estar al corrent o exempta de les obligacions tributàries davant de l'administració central.  
4.3. Certificat de la Conselleria d'Economia, Hisenda i Ocupació d'estar al corrent o exempta de les obligacions tributàries davant de l'administració autonòmica.  
Si la sol·licitud no reunix els requisits exigits es requerirà l'interessat perquè, en un termini de deu dies, esmene la falta o aporte els documents preceptius, amb indicació que, si no ho fa, es tindrà per desistit de la seua petició, prèvia resolució en què es declare esta circumstància, amb indicació dels fets produïts i les normes aplicables.  
El termini per a la presentació de sol·licituds serà d'un mes a partir del dia següent de la publicació de la present orde.  
Quinta. Criteris per a la concessió d'ajudes  
Per a la concessió de les ajudes es valoraran els criteris següents:  
1. Programes d'activitats que faciliten la formació de pares i mares d'alumnes i l'assessorament a les associacions de pares i mares d'alumnes: fins a un màxim del 25% de la puntuació total.  
2. Continuïtat de la programació de les activitats formatives al llarg de tot l'any per part del sol·licitant de la subvenció: fins a un màxim del 25% de la puntuació total.  
3. Major representativitat de les confederacions i federacions de pares i mares d'alumnes, per raó del nombre de federacions o associacions de pares i mares d'alumnes que les integren, segons les dades que en la data de la publicació de la present orde consten en el cens de confederacions, federacions i associacions de mares i pares d'alumnes de centres docents no universitaris de la Comunitat Valenciana, que regula l'Orde de 4 de novembre de 1996, de la Conselleria de Cultura, Educació i Ciència: fins a un màxim del 50% de la puntuació total.  
Sexta. Proposta de concessió  
L'avaluació de les sol·licituds de concessió de les ajudes serà realitzada per una comissió avaluadora integrada per:  
. El secretari autonòmic d'Educació o persona en qui delegue, que actuarà com a president.  
. El cap del Servici de Relacions Institucionals i Participació Social o persona en qui delegue, que actuarà com a secretari.  
. Un funcionari o funcionària que preste els seus servicis en el Servici de Relacions Institucionals i Participació Social.  
. Un lletrat o lletrada de l'Àrea Jurídica  
. Un funcionari o funcionària que preste els seus servicis en l'Àrea de Centres Docents de la Direcció General d'Ensenyament.  
. Un funcionari o funcionària que preste els seus servicis en l'Àrea d'Ordenació i Innovació Educativa de la Direcció General d'Ensenyament.  
Així mateix, la comissió avaluadora tindrà la facultat per a comprovar, en qualsevol moment, l'efectivitat de les actuacions previstes en la present orde, i podrà demanar de les confederacions i federacions de pares i mares d'alumnes de la Comunitat Valenciana, la remissió d'informes prou documentats sobre l'execució de les activitats dutes a terme, així com dels procediments efectuats a tal fi.  
El Servici de Relacions Institucionals i Participació Social, a la vista de l'informe emés per la Comissió Avaluadora, elevarà proposta de resolució a la Secretaria Autonòmica d'Educació, qui dictarà resolució definitiva de concessió de les ajudes.  
Sèptima. Resolució  
Finalitzat el procés d'avaluació, la concessió o denegació de les ajudes es realitzarà per resolució de la Secretaria Autonòmica d'Educació, per delegació del conseller de Cultura, Educació i Esport. La resolució de concessió es publicarà en el Diari Oficial de la Generalitat Valenciana, amb expressió de les circumstàncies previstes en l'article 18.1 de la Llei 38/2003 de 17 de novembre, General de Subvencions.  
La resolució definitiva de concessió o denegació de les ajudes es dictarà i publicarà en el termini màxim de sis mesos a comptar des de l'endemà de la publicació de la present orde. Si transcorregut el termini no s'ha dictat, les sol·licituds s'entendran desestimades, sense perjuí del que es dispose quan recaiga resolució expressa, de conformitat amb l'article 43.4 de la Llei 30/1992.  
Octava. Adjudicació i pagament de les subvencions  
Les ajudes s'atorgaran en funció dels criteris de la base quinta i podran ser subvencionats la totalitat o una part dels gastos pressupostats. Seran compatibles amb la percepció d'altres subvencions, ajudes, ingressos o recursos per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals, sense perjuí que en cap cas podran ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
Una vegada dictada la resolució expressa de concessió o denegació de les ajudes, l'import d'estes s'abonarà íntegrament a les entitats beneficiàries que hagen presentat els documents a què es referix la base següent.  
Novena. Justificació de les ajudes  
Les organitzacions beneficiàries hauran de presentar, segons el model que figura en l'annex III, la següent documentació justificativa:  
1. Un informe-memòria per cada una de les activitats que s'han dut a terme, que arreplegue i avalue els resultats de les activitats realitzades.  
2. Compte justificatiu en què s'haurà d'incloure, davall responsabilitat del declarant, els justificants de gasto (factures, rebuts, etc.) o qualsevol altre document amb validesa jurídica, agrupats per activitats, que permeta acreditar la realització de les activitats per a les quals es va concedir l'ajuda. El compte haurà d'incloure declaració de les activitats realitzades que han sigut finançades amb la subvenció i el cost, amb desglossament de cada un dels gastos.  
3.Certificat del secretari o secretària de la confederació o federació que acredite que el gasto s'ha produït per a possibilitar cada una de les activitats.  
4.Certificat de la secretaria de la confederació o federació d'associacions de pares i mares d'alumnes sol·licitant, on es facen constar els ingressos reals que han produït les activitats objecte de subvenció, o un certificat negatiu en cas de no haver produït ingressos.  
Les factures o justificants presentats hauran de ser originals o fotocòpia compulsada i seran emesos a nom de la confederació o federació d'associacions de pares i mares d'alumnes beneficiaris. No serà vàlida la justificació que es realitze amb document expedit a nom d'una altra entitat distinta.  
Per a acreditar els gastos derivats del personal es presentarà la corresponent nòmina segons el model oficial, en original o fotocòpia compulsada.  
Quan es tracte de justificar les col·laboracions ocasionals s'aportaran els rebuts en què consten les dades del perceptor, el seu NIF, el concepte pel qual es retribuïx, així com les dades relatives a la confederació o federació d'associacions de pares i mares d'alumnes beneficiària, segons el model que figura com a annex III.  
Els gastos de restauració, allotjament i desplaçament hauran de justificar-se documentalment per mitjà de factura emesa a nom de la confederació o federació, que s'acompanyarà del certificat de l'organització que descriga el gasto i acredite que és per la realització d'activitats objecte de la subvenció.   
No seran objecte d'ajuda els gastos sumptuaris, ni aquells que es referisquen a material inventariable. S'exclouen aquells gastos que no tinguen una relació directa amb l'activitat subvencionada.  
El termini de presentació de justificants finalitzarà el 15 de novembre del 2006.  
Desena. Obligacions dels beneficiaris  
Els beneficiaris estaran subjectes a les següents obligacions generals derivades de la normativa vigent sobre ajudes o subvencions públiques:  
1. Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.  
2. Justificar davant d'esta conselleria, si és procedent, el compliment dels requisits i condicions, així com la realització de l'activitat i el compliment de la finalitat que determinen la concessió o gaudi de la subvenció.  
3. Sotmetre's a les actuacions de comprovació, a efectuar per esta conselleria, si és procedent, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant la informació que li siga requerida en l'exercici de les actuacions anteriors.  
4. Comunicar a esta conselleria l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
5. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com els estats comptables i registres específics exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.  
6. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
7. Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.  
8. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.  
Onzena. Seguiment i control de les ajudes  
1. El seguiment de les ajudes concedides és competència de la Secretaria Autonòmica d'Educació, que establirà els procediments adequats per a això, i podrà designar també els òrgans o comissions que considere oportú per a realitzar-ho.  
2. Tota alteració, tant de les condicions tingudes en compte per a la concessió d'estes ajudes, com dels requisits i condicions establits en la present orde i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió.  
3. Quan, en l'exercici de les funcions d'inspecció o control es deduïsquen indicis de la incorrecta obtenció, gaudi o destí de la subvenció o ajuda percebuda, els agents encarregats de la seua realització podran acordar la retenció de factures, documents equivalents o substitutius i de qualsevol document relatiu a les operacions en què es manifesten estos indicis.  
4. En els supòsits que a continuació es relacionen, es declararà per resolució, prèvia la substanciació dels tràmits procedimentals oportuns, la pèrdua del dret a la percepció de l'ajuda i, si és procedent, l'obligació de reintegrar les quantitats ja percebudes i l'exigència de l'interés de demora des del moment del pagament de la subvenció fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003 de 17 de novembre, General de Subvencions:  
a) Obtenció de la subvenció falsejant les condicions requerides per a això o ocultant aquelles que ho hagueren impedit.  
b) Incompliment total o parcial de l'objectiu, de l'activitat, del projecte o la no-adopció del comportament que fonamenten la concessió de la subvenció.  
c) Incompliment de l'obligació de justificació o la justificació insuficient, en els termes establits en l'article 30 de la Llei General de Subvencions, i si és procedent, en les normes reguladores de la subvenció.  
d) Incompliment de l'obligació d'adoptar les mesures de difusió contingudes en l'apartat 4 de l'article 18 de la Llei General de Subvencions.  
e) Resistència, excusa, obstrucció o negativa a les actuacions de comprovació i control financer previstes en els articles 14 i 15 de la Llei General de Subvencions, així com l'incompliment de les obligacions comptables, registrals o de conservació de documents quan se'n derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
f) Incompliment de les obligacions imposades per l'administració a les entitats col·laboradores i beneficiaris, així com dels compromisos per estos assumits, amb motiu de la concessió de la subvenció, sempre que afecten o es referisquen a la forma en què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció.  
g) Incompliment de les obligacions imposades per l'administració a les entitats col·laboradores i beneficiaris, així com dels compromisos per estos assumits, amb motiu de la concessió de la subvenció, distints dels anteriors, quan se'n derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
h) L'adopció, en virtut del que establixen els articles 87 a 89 del Tractat de la Unió Europea, d'una decisió de la qual es derive una necessitat de reintegrament.  
5. Seran causes d'invalidesa de la resolució de concessió les previstes en l'article 36 de la Llei 38/2003, de 17 de novembre, General de Subvencions.